Bruno Jerup (EL), 1998-01-21:
Der skal ikke være nogen tvivl om, at Enhedslisten støtter det foreliggende lovforslag.
Vi er også medforslagsstillere, og jeg taler på den samlede gruppes vegne.
Vi forsøgte i foråret at ændre den indstilling, der lå, men det var tydeligt, at den debat, der kørte i Folketinget på det tidspunkt, ikke gjorde det muligt at få det igennem, og der var åbenbart et flertal, der på det tidspunkt ønskede at presse den urimelighed igennem.
Derfor kan vi også kun håbe på, at det nu lykkes at finde et flertal, som vil gå en lidt anden vej.
Hvilke særlige argumenter skulle der være for, at enlige ikke skulle have mulighed for at få børn?
Det sker allerede i stor udstrækning i dag, og det vil selvfølgelig, som også andre har været inde på, ske fremover, uanset om dette lovforslag vedtages eller ej.
Som man kan se, ligger der i dette lovforslag, at enlige ligesom par, der ikke kan blive gravide ved naturmetoden eller af fysiske eller personlige grunde, vil få en mulighed for at komme i behandling.
Hvilken seksuel orientering den pågældende kvinde har, vil det under alle omstændigheder være umuligt for en læge at afklare, og det er næppe noget, der kan have betydning for et eventuelt barns tarv.
Faktisk lever en del lesbiske kvinder og homoseksuelle mænd i heteroseksuelle forhold, bl.a. fordi det giver dem mulighed for at få børn, men det kan næppe være hensigtsmæssigt fra samfundets side at have den indstilling, at disse borgere skal underlægge sig en tvangsheteroseksuel adfærd alene af hensyn til en sådan samfundsmæssig dobbeltmoral.
Derudover er der en række sundhedspolitiske argumenter for, at enlige og lesbiske skal have adgang til kunstig befrugtning, og dem har der allerede været nævnt en del af.
Den nuværende lovgivning forhindrer ikke kunstig befrugtning, heller ikke af lesbiske og enlige.
Man kan forestille sig, at en række sundhedspersoner af moralske grunde vil gennemføre denne behandling alligevel i strid med loven, hvilket blot betyder en kriminalisering af dele af sundhedspersonalet.
Man kan også forestille sig, at det betyder en øget trafik af folk, som tager til udlandet for at få behandling, akkurat ligesom vi så det i sin tid med den illegale abort.
Endelig vil jeg også gå ud fra, at Landsforeningen af Bøsser og Lesbiske vil organisere proformaægteskaber, hvor par af lesbiske og par af bøsser sikrer sig overholdelse af lovens formelle rammer, sådan at det almene hykleri kan stå lysende klart for enhver.
Derfor må man sige, at det, som lovgivningen i den nuværende udformning gør, alene er at opfordre til et generelt hykleri, men at den ikke fører til hverken færre eller flere børn, der fødes uden fædre, som det er blevet nævnt fra adskillige ordføreres side.
Det, man kan gøre med denne her lovgivning, er at prøve at få en fornuftig ligestilling på dette område, og samtidig kan man sikre sig nogle sundhedsmæssige forhold, som er mere acceptable end det, den nugældende lov lægger op til.
Det, vi kan gøre nu, er at prøve at få rettet op på det ved at tage det udgangspunkt, at vi skal have en accept af, at fremtidens familier - hvad enten de består af par, enlige, to kvinder, to mænd - er mere forskelligartede, end man måske har kendt til i tidligere generationer, at det er den vej, det bevæger sig, og at spørgsmålet om, hvorvidt barnet får omgang med begge køn, ikke er et spørgsmål, der alene handler om, hvordan den konkrete familie er struktureret, men i højere grad handler om, hvordan vi organiserer os samfundsmæssigt på institutioner, i skoler og på anden måde.
Det afhænger også af, at f.eks. et lesbisk par har en bevidsthed om nødvendigheden af omgang med det modsatte køn for barnets vedkommende, sådan at de har nogle kontakter.
Og min erfaring og det, vi indtil nu har kunnet læse om de ting, viser, at lesbiske par i høj grad er opmærksom på den problemstilling, der drejer sig om, at barnet skal have kontakt med begge køn.
Derfor er det i virkeligheden et forsøg på en, kan man sige, mistænkeliggørelse af lesbiske pars ansvarlighed over for barnet, når man forsøger på den måde at gå ind og lave en forhindring eller en stopklods for deres muligheder for at få børn.